SKRIFTLIG FORESPØRGSEL E-0395/01

af Mihail Papayannakis (GUE/NGL) til Kommissionen

(15. februar 2001)

Om: Kontrol med kvaliteten af honning

Som led i en almindelig stikprøvekontrol blev der ved grænsestationen i Weidahaus i Bayern undersøgt en ladning honning med oprindelse i Rumænien, som blev importeret på et tysk selskabs regning, der havde sæde i Hamburg.

Laboratoriekontrollerne viste, at det konkrete produkt indeholdt stoffet streptomycin i en mængde af 66,6 mg pr. kg honning. Den 22. februar 2000 blev det tyske selskab informeret om resultaterne af laboratorieundersøgelserne, hvorefter selskabet på sin side imidlertid erklærede, at bestemmelsesstedet for den ladning honning, der her var tale om, var Grækenland og ikke Hamburg.

Det bør understreges, at det er strengt forbudt at anvende antibiotika på bier. Som det græske forbrugerforbund påpeger, føres der dog ingen fuldstændig kontrol, hvad angår de forbudte antibiotika. Som det blev nævnt af forbrugerforbundet, viste en landsdækkende stikprøveundersøgelse af kvaliteten og mærkningen af honning i øvrigt, at en stor del af dise produkter enten ikke opfyldte de fastlagte forskrifter eller var vildledende for forbrugerne, eftersom den indeholdte honning ikke svarede til det, der stod på etiketten.

Eftersom Grækenland har et stort årligt forbrug af honning, bedes Kommissionen besvare følgende: Er det sandt, at Grækenland ikke foretager den nødvendige kontrol, om ikke andet så i det mindste stikprøveundersøgelser af honning, hvad angår brugen af forbudte antibiotika, dvs. undersøgelse af de honningprodukter, der sælges på markedet, og hvorom det hævdes, at de ikke opfylder de nødvendige forskrifter, eller at etiketterne ikke svarer til indholdet?

Svar afgivet på Kommissionens vegne af David Byrne

(10. april 2001)

Det er ikke i øjeblikket tilladt at anvende antibiotika til behandling af bier i Fællesskabet. I tredjelande, der eksporterer honning til Fællesskabet, anvendes der undertiden antibiotika til behandling af bier i overensstemmelse med disse landes egen lovgivning.

De produkter, Fællesskabet importerer fra sådanne lande, skal imidlertid på importtidspunktet opfylde de europæiske krav om bl.a. rester af veterinærmedicin. Foruden den rutinekontrol, der gennemføres ved Fællesskabets grænseinspektion, skal medlemsstaterne gennemføre en årlig plan for overvågning af restkoncentrationer i produkter af animalsk oprindelse i henhold til Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF(1). En sådan plan omfatter overvågning af antibiotika i honning. Grækenland har indleveret resultaterne af landets plan for overvågning af reststoffer i honning for 1999. Grækenland gennemfører således den krævede kontrol.

I Rådets direktiv 74/409/EØF af 22. juli 1974 om harmonisering af medlemsstaternes lovgivning vedrørende honning(2), fastsættes Fællesskabets vigtigste krav vedrørende produktets egenskaber og sammensætning. Det påhviler derfor hver enkelt medlemsstat at sørge for de nødvendige midler til kontrollen med gennemførelsen af disse retsakter samt kontrollen med gennemførelsen af de fællesskabsregler for mærkning af levnedsmidler, som gælder for honning.

(1) EFT L 125 af 23.5.1996.

(2) EFT L 221 af 12.8.1974.